google/wiki40b huggingface dataset:
Langfredag

Langfredag (latin: Dies Passiones Domini, egentlig Herrens Lidenskapsdag) markerer i kristen tradisjon dagen da Jesus Kristus døde på korset, og markeres fredag før påske.
I Norge betraktes langfredag fremdeles som en viktig helligdag, en av de fire årlige som blant annet markeres med reklamefrie sendinger i kommersielle radio- og TV-kanaler.
Benevningen «langfredag» kommer antagelig fra tradisjonen med at man på denne dagen skulle gjøre bot ved å arbeide hardt og/eller piske seg selv, ikke la barn leke, og på alle måter sørge over Jesu' død, slik at dagen føltes som «en lang dag.»
Langfredag er en helligdag to dager før påsken begynner. Den tidligste datoen for langfredag er 20. mars og den seneste er 23. april. Langfredag faller på 19. april i 2019, og på 10. april i 2020.

Historie

På slutten av 300-tallet ble det i Jerusalem feiret en lang gudstjeneste som begynte på kvelden skjærtorsdag. Den inkluderte en vandring langs Via Dolorosa som endte opp på Golgata. I Roma er langfredagsfeiringen dokumentert fra 600-tallet. Feiringen besto da av bibellesning og bønn, og de troende fikk nattverd som var konsekrert dagen før (se nedenfor).
Langfredag ble tidlig en dag knyttet til bot og faste. I katolsk og ortodoks tradisjon er det en abstinensdag, hvilket betyr at de troende ikke skal spise kjøtt, og at de bare skal spise maksimalt et fullt måltid og to små. Unge, gamle og syke er unntatt fra regelen om mengden mat som kan inntas, men ikke fra forbudet mot kjøtt.

Liturgi

I den katolske kirke er langfredag en aliturgisk dag, det vil si en dag hvor man ikke feirer messe. Selv om navnet antyder at det ikke er noen liturgi, stemmer ikke det. Man konsekrerer dobbelt så mange nattverdsbrød på skjærtorsdag, og oppbevarer disse i et repositorium for utdeling i langfredagsliturgien. Liturgien består av bibellesninger med lidelseshistorien, høytidelige forbønner, hyllest av korset og utdeling av nattverden. Langfredag er andre dag i påskens hellige triduum.
Den liturgiske fargen er fiolett. Tidligere brukte man i den katolske kirke også svarte messeklær denne dagen. I den lutherske kirke i Norge er det forskjellige tradisjoner når det gjelder den liturgiske farge. Majoriteten av prester og menigheter bruker fiolett, slik som for fastetiden, palmesøndag og skjærtorsdag. Det er dog noen som velger å bruke svart som liturgisk farge på langfredag.
Agamopus unguicularis

Utseende

Middelsstore, blankt rødbrune til brunsvarte skarabider. Kroppsformen er hvelvet og avlangt oval. Hodet er bredt skovlformet. Dekkvingene har markerte punktstriper.

Utbredelse

Arten finnes i Bolivia og Brasil.
Filmkameratene

Filmkameratene er et norsk produksjonsselskap innen film, video og fjernsynsprogrammer med hovedkontor i Oslo.
Filmselskapet ble stiftet i 1986 og ledes av John M. Jacobsen.
USS «John C. Stennis» (CVN-74)

Historie

USS «John C. Stennis» ble bestilt 30. juni 1988 og kjølstrekkingen ble startet 13. mars 1991 ved Newport News Shipbuilding i Newport News i Virginia. Skipet ble døpt 11. november 1993 av Mrs. Margaret Stennis-Womble, datter av senator John C. Stennis. Den 9. desember 1995 ble skipet satt i tjeneste ved Naval Station Norfolk og i januar 1996 ble flydekket sertifisert. De neste to årene gjennomførte USS «John C. Stennis» en rekke øvelser langs østkysten av USA for å trene nye og gamle piloter i å operere sammen med et hangarskip.

1998 - 1999

26. februar 1998 forlot USS «John C. Stennis», med Carrier Air Wing Seven ombord, Norfolk for sitt første oppdrag. 7. mars gikk hun gjennom Suez kanalen, og hun ankom Persiabukten 11. mars. Her avløste hun USS «George Washington» (CVN-73) som en del av Operation Southern Watch. 19. juli 1998 forlot hun Persiabukten og satte kursen mot sin nye hjemmebase Naval Air Station North Island i San Diego i California. I oktober 1998 startet et seks måneders vedlikeholds- og oppgraderingsprogram ved NAS North Island.
Den 30. november 1999 gikk USS «John C. Stennis» på grunn i nærheten av North Island. I forbindelse med grunnstøtingen ble kjølingen til atomreaktorene tettet og de måtte stenges ned for en periode på 45 minutter. Oppryddingen etter uhellet kostet omtrent 2 millioner dollar.
Niehuisia

Utseende

En liten (ca. 5 millimeter), avlang, sylindrisk, mørkt bronseaktig glinsende praktbille. Antennene er noe sagtakkede. Hodet er rundet, pannen uten lengdefure, fasettøynene middels store og ovale.

Levevis

Biologien til denne arten er ukjent.

Utbredelse

Slekten er utbredt i det sørvestlige Middelhavsområdet (Tunisia).
Bleiken

Bleiken er ei grend i Gran kommune i Oppland, omtrent 42 kilometer sør for Gjøvik og 80 kilometer nord for Oslo. Bleiken ligger om lag en kilometer fra Randsfjorden og fylkesvei 34 og har rundt 200 innbyggere. Grenda ligger 350 meter over havet. Fram til kommunesammenslåinga med Gran i 1962 lå Bleiken i Brandbu kommune.
Bleiken er mest kjent for stoppestedet på Gjøvikbanen, Bleiken stasjon, som ble åpnet i 1901. Herfra er det vid utsikt over Randsfjorden. Det var en matbutikk på stedet til 2006.
Stedsnavnet er etter Bleiken-gardene. Ifølge Norske Gaardnavne er navnet en sammensetning av adjektivet bleik (lys) og substantivet vin, altså den bleike enga.
Silver Star

Forholdet til andre utmerkelser

Silver Star har sitt opphav i det synlige bevis for hederlig omtale for tapperhet i dagsbefaling som ble innført under første verdenskrig i 1918 og gitt tilbakevirkende kraft tilbake til den spansk-amerikanske krigen. Personell, offiserer så vel som menige, som ble gitt hederlig omtale for tapperhet, men som ikke fikk tildelt annen utmerkelse, slik som Medal of Honor, Distinguished Service Cross eller Distinguished Service Medal, fikk rett til å bære en liten sølvstjerne på deltagermedaljen for den krig den tapre innsatsen fant sted i. Sølvstjernen ble kalt Citation Star, etter det engelske ordet for hederlig omtale. I 1932 ble dette omgjort slik at Silver Star ble en helt egen utmerkelse.
I USAs utmerkelsessystem rangerer Medal of Honor som den fremste av alle utmerkelser. Etter denne kommer en gruppe av likeverdige tre utmerkelser for heltemodig innsats, som benyttes i de forskjellige forsvarsgrenene. I hæren er dette Distinguished Service Cross, i sjøforsvaret, marineinfanteriet og kystvakten Navy Cross og i luftforsvaret Air Force Cross. Silver Star tildeles for heltemodig innsats på et lavere nivå en disse utmerkelsene.
I det totale utmerkelsessystemet rangerer Silver Star etter en serie av fortjenstmedaljer, der Defense Distinguished Service Medal er den fremste og der Army Distinguished Service Medal, Navy Distinguished Service Medal, Air Force Distinguished Service Medal, Homeland Security Distinguished Service Medal og Coast Guard Distinguished Service Medal også befinner seg.

Utforming

Silver Star består av en femtagget fasettert bronsestjerne, som i midten har en mindre femtagget stjerne i sølv. Sølvstjernen er satt mot en strålebakgrunn og er omgitt av en laurbærkrans. På revers står innskriften «FOR GALLANTRY IN ACTION». Medaljen er utformet av firmaet Bailey, Banks and Biddle.
Medaljebåndet er i fargene rødt, hvitt og blått, som er fargene i USAs flagg. Det har en hvitkantet rød midtstripe og kantstriper i blått med en smal hvit stripe.

Tildeling

Silver Star tildeles for heltemodig innsats i møte med fienden der denne innsatsen er av en slik art at det ikke er aktuelt med tildeling av høyererangerende utmerkelse. 
Først var Silver Star en utmerkelse for offiserer og menige i hæren, men i 1942 ble også personell i sjøforsvaret omfattet av utmerkelsen. Det ble samtidig bestemt at den også kan tildeles sivile. Utmerkelsen tildeles nå personell i alle deler av USAs forsvar.
Atomlagsdeponering

Prosessen

1) Puls av gass A

2) Tømming av reaksjonkammer

3) Puls av gass B

4) Tømming av reaksjonskammer
Dette kalles en syklus. En dose (puls) av den første gassen kommer inn i reaksjonskammeret og reagerer med atomer i overflaten av substratet det skal gros på. Dette kalles kjemisorbsjon, og det vil dannes avfallsstoffer som tømmes ut av reaksjonskammeret. Når det ikke lenger er ledige atomer å reagere med, vil det ikke lenger feste seg mer av den første gassen til substratet. Overskuddet av gass tømmes ut av reaksjonskammeret. Deretter pulses den andre gassen. Denne reagerer med molekylene fra gass A som ble kjemisorbert i overflaten, og det dannes en tynn film av det ønskede stoffet. Prosessen stopper også her når det ikke lenger er noen ledige atomer å reagere med. Derfor er hele syklusen selvbegrensende, og mindre enn ett atomlag dannes per syklus.

Som eksempel på ALD brukes gjerne groing av aluminiumoksid (Al₂O₃). Dette er en av de mest studerte prosessene for teknikken, og en av de mest typiske. Kildegassene er trimetyl-aluminium (Al(CH₃)₃) og vanndamp (H₂O), selv om også andre oksygeninnholdige gasser kan brukes (O₂ og O₃). Hovedreaksjonen kan skrives slik:

Al(CH₃)₃ + H₂O  Al₂O₃ + 3 CH₄

Vi ser at metangass dannes som et biprodukt av reaksjonen. For å belyse hva som skjer enda bedre kan man dele opp reaksjonen i to delreaksjoner. Som startsubstrat kan man for eksempel bruke silisium:

1) Si-OH + Al(CH₃)₃  Si-O-Al(CH₃)₂ + CH₄

2) Si-O-Al(CH₃)₂ + 2 H₂O  Si-Al₂O₃ + 2 CH₄

I første delreaksjon reagerer tri-metylaluminium (TMA) med en OH-gruppe i silisiumoverflaten. Et hydrogenatom går sammen med en metylgruppe og danner et metan-molekyl, mens en av bindingene i TMA-molekylet går sammen med oksygenatomet i overflaten. Når det ikke lenger er ledige OH-grupper i overflaten, stopper reaksjonene opp og ingen flere TMA-molekyler fester seg til substratet. Kammeret tømmes etter en gitt tid som er funnet etter prosesstudier.
I andre delreaksjon reagerer vannmolekyler med de resterende metylgruppene i det kjemisorberte di-metylaluminium-molekylet. Resultatet er flere metanmolekyler, som pumpes ut av kammeret, og Al2O3-grupper som er kjemisk bundet til overflaten. Reaksjonene stopper opp når det ikke lenger er metylgrupper å reagere med. Kammeret tømmes igjen. 
Vi ser at det dannes oksygenatomer i overflatelaget (Al₂O₃) i den andre delreaksjonen. Dette er viktig. Det betyr nemlig at prosessen kan fortsette ved å starte syklen på nytt. Dermed får man en filmtykkelse som kun er bestemt av antall ganger man repeterer firepunkts-syklusen.
Jair

Jair (hebraisk יאיר Ya'ir) var ifølge Dommernes bok i Bibelen en av dommerne i Israel. Han kom fra Manasses stamme i Gilead, øst for Jordanelven. Etter at Tola var død ble Jair dommer/høvding for de israelittiske stammene, en posisjon han holdt i 22 år.
Hans avstamming var i Gilead via slektslinja til Makir, sønn av stamfaren Manasse med dennes arameiske medhustru. I henhold til Dommernes bok 10:3-5 hadde Jair ikke mindre enn tretti sønner, og disse hadde dertil tretti esler og hadde tretti byer, som ble kalt for «Jairs teltbyer» (Havoth-Jair), som alle lå i området Gilead. Da Jair døde ble han gravlagt i Kamon.
Dette ordet Havoth-Jair, eller chawwoth, opptrer kun i denne konteksten (Fjerde Mosebok 32:41; Femte Mosebok 3:14; Dommernes bok 10:4;), og er et ord som er arvet fra de tidlige nomadiske tider i den hebraiske kulturen. Forskeren W. Ewing har foreslått at Kamon, stedet hvor Jair ble gravlagt, antagelig korresponderer med Kamun som ble tatt av Selevkidrikets konge Antiokos III den store på hans marsj fra Pella i oldtidens Hellas til Gephrun.
Bortsett fra Jairs betydelige ætt er det som nevnes om han sparsommelig. Ingen dåder eller handlinger er knyttet til ham. Det kan merkes at det er besynderlig likhet i tid som dommer. Jair styrte i 22 år; hans forgjenger Tola i 23 år.
Oslo idrettsetat

Oslo idrettsetat var en kommunal etat i Oslo under byråd for næring og idrett. Idrettsetaten ble opprettet april 2008 da Kultur- og idrettsetaten ble delt i to enheter. Etaten hadde ansvar for idrett og idrettsanlegg i Oslo. Den ble innlemmet i Bymiljøetaten 1. mai 2011.
Taberg

Taberg er et tettsted i Jönköping kommune i Jönköpings län i Småland i Sverige. Det ligger like sør for sentralstedet Jönköping. I 2010 hadde tettstedet 4 392 innbyggere.
Ved tettstedet finnes det et lite fjell med samme navn (Taberg), som er 343 meter høyt og dermed Smålands nest høyeste punkt etter Tomtabacken. Tabergsbeboerne har tatt malm fra fjellet siden 1400-tallet, kanskje allerede før, men det var først på 1600-tallet at bergverksvirksomheten startet for alvor. På 1800-tallet var bergverk og jernbearbeiding den viktigste binæringen for befolkningen i hele vestre Småland. Mot slutten av århundret stoppet utvinningen, for så å bli gjenopptatt fra og med andre verdenskrigs utbrudd i 1939. Det var da man gjorde de største inngrepene i naturen, bl.a. to store, åpne dagbrudd som man fortsatt kan se. I gruvene i fjellet arrangeres det visninger.
Bokføring

Bokføring i Norge

Bokføring i Norge reguleres av bokføringsloven. I forarbeidene til bokføringsloven defineres bokføring slik: «Registrering i regskapssystemet av transaksjoner og andre regnskapsmessige disposisjoner som direkte påvirker eiendeler, gjeld, egenkapital, inntekter eller kostnader. Bokføring kjennetegnes av det posteres til debet og kredit med like store beløp.» Alle som er regnskapspliktige er også bokføringspliktige, men ikke alle bokføringspliktige er regnskapspliktige. Regnskapspliktige er alle aksjeselskaper, både de som er børsnoterte og ikke-børsnoterte, samt ansvarlige selskap, enkeltpersonforetak og foreninger av en viss størrelse.

Bilagsføring

I et regnskap føres det bilag. Hvert bilag blir ført både til kredit og debet og mot en konto. (Det finnes over 300 konti i Norsk Standard 4102 kontoplan). På bilaget har debet og kredit posteringene motsatt fortegn, og summeres posteringene til alle bilag skal summen alltid være 0 (det vil si at det er postert like mye mot debet som mot kredit). Et bilag har en gitt dato, type, bilagsnummer og beskrivende tekst.
Bilagstyper kan være inngående faktura, utgående faktura, bankbilag, diversebilag og lønnsbilag, og evt kassadagbokbilag. Bilagstype er en kategorisering av bilag slik at man lett kan få frem de bilagene som er av samme type.

Historisk utvikling

Luca Pacioli (1445 – 1517), også kjent som Friar Luca dal Borgo, er blitt kreditert som faren til moderne regnskapsførsel og prinsippet med dobbelt bokholderi. Før dagens informasjonsteknologi, ble regnskap ført i store bøker. Det ble benyttet et T-konto oppsett der man i en bred bok hadde mange kontoer (kolonner).

T-konto

I et T-konto oppsett er hver konto delt inn i 2 kolonner. Venstre side kalles debet, og høyre side kredit. Føring av regnskap innebærer at alle transaksjoner føres to ganger i regnskapet: Beløpet føres til debet på en konto og til kredit på en annen konto. En slik føring går i null, hvis man anser debet-føringen som et positivt tall og kredit-føringen som et negativ tall. Når alle kredit-kolonnene og alle debet-kolonnene summeres hver for seg, skal sum debet og sum kredit for hele regnskapet være samme tall, dvs balansere.
Dagens programvare for regnskapssystemer bygger nesten utelukkende på T-konto prinsippet.
Radiatornøkkel

Radiatornøkkel er et verktøy som brukes til å lufte radiatorer som brukes til å oppvarming i boliger eller andre lokaler. 
Radiatornøkler har vanligvis et hode formet med ører som på en vingemutter, slik at den enkelt kan skrus med håndmakt. Siden det fins ulike radiatorer og ulike radiatorventiler fins radiatornøkler i flere dimensjoner med ulik utforming. Oftest er nøklene formet som et sylinder med et firkantet, noen ganger sekskantet, hull i enden. Nøkkelen tres inn på radiatorens lufteskrue, slik at denne kan skrus litt ut og derved slippe ut luft.
Det finnes også multinøkler, varianter med ulike dimensjoner på samme nøkkel.
At det har kommet uønsket luft i radiatorer og sentralfyringsanlegg merkes ofte ved at man hører susing eller piping fra anlegget.
Ulvestad (Volda)

Ulvestad er en liten bygd i Volda kommune. Bygda har hovedsakelig landbruksvirksomhet. Barneskolen for de omkringliggende bygdene ligger på Ulvestad. Samlenamnet Ulvestadbygda blir brukt om disse bygdene.
Huseby skole (Oslo)

Historie

I 1951 inngikk Oslo kommune avtale med Deichmanske bibliotek, og et bibliotek ble etablert på Huseby skole sammen med en lesesal. To dager i uken stilte Deichmanske med bibliotekar.
Koichi Sugiyama

Karriere

Koichi Sugiyama startet sin profesjonelle karriere i Urawa Reds i 1994. Han har også spilt for Tokyo Verdy og Albirex Niigata.
Österslöv

Österslöv er et tettsted i Kristianstad kommune i Skåne län i Sverige. I 2010 hadde tettstedet 414 innbyggere.
Kantele

Opprinnelige kanteler

De eldste typer har mellom fem og femten strenger og en trebasert uthult kropp. Egentlig var det en streng for hver finger, sålenge det var fem strenger.  Denne spilles liggende på fanget, med eller uten plekter. Disse har, i alle fall i Finland, vært stemt i henhold til en diatonisk skala.  Lyden av en kantele kan ligne en bjelle. På mange måter ligner kantelen en zither. 
På 1900-tallet tok man i bruk nye teknikker i tilvirkingen, og i stedet for en uthult kropp fikk man en finerbasert kropp, med mulighet for større dimensjonering og dermed flere strenger.  De første fikk mellom ti og fjorten strenger. En 36-strengers kromatisk kanele ble utviklet rundt 1920.

Moderne kanteler

I moderne tid ser man, som hos den norske kantelemusiker Sinikka Langeland, opptil trettini strenger. Dette blir da et noe større instrument som ofte legges på et bord, har egne ben, eller henges i snor rundt halsen. Moderne kanteler har også spissfindige løsninger for å senke og heve den avspilte tone. Elektriske kanteler (e-kantele) finnes også, og antas å være viktig for fremtidig rekruttering innen kantelemusiseringen.

Mytiske forhold

Kantelen er sterkt knyttet til det finske nasjonalepos Kalevala, hvis viktigste bidragsyter var Elias Lönnrot fra Finland.  Han skildret hvordan trollmannen Väinämöinen laget seg kantele basert på kjeven av en kjempegjedde, hvorpå han også kunne spille.  I heftet kantele (1829–1831) utga Lönnrot over 6000 vers med trollformler og runesanger fra hans reiser til Savolax og Karelen.

Kulturell betydning

Kantelen er Finlands nasjonalinstrument, og i Karelia arrangeres den årlige Kantelefestivalen.  Det finske Sibelius-akademiet har egne studieretninger der kantelen inngår som viktig instrument. Områdene rundt Baltikum har avleggere, eller lignende instrumenter i kokles (Latvia), kankles (Litauen), kannel (Estland) og gusli (Russland). Det arabiske qanún er heller ikke ulikt.
I Norge har Ove Berg fra Finnskogen kulturverksted et program for opplæring i kantele, som blant annet har vært avholdt ved Finsk-norsk Kulturinstitutt. Som nevnt er Sinikka Langeland en viktig utøver av instrumentet, spesielt som akkompagnement til hennes runesang. Både Langeland og Berg har mottatt Norsk-finsk kulturpris, for å stimulere til videre utøvelse og, ikke minst, kulturutveksling.  Andre musikere som trakterer kantele er Tone Krohn.  Gjendikteren Albert Lange Fliflet utga Kanteletar: Finske folkevisestemningar (1988). Den finske kvartetten Loituma kombinerer finsk sangtradisjon og musikk på kantele, og ble i 1997 kåret til årets band på folkemusikkfestivalen i Kaustby i Finland.
Tabasco (varemerke)

Tabasco er et registrert varemerke som brukes om en serie med sauser og krydder. Varemerket tilhører produsenten McIlhenny Company, som ble grunnlagt i 1868 i Avery Island i Louisiana i USA.
Den er laget av cayennepepperfrukten Capsicum frutescens. Frukten knuses og tilsettes salt og massen helles på eikefat hvor den lagres i tre år. I løpet av disse årene foregår en gjæring av pepperfrukten. Før sausen tappes på flasker tilsettes eddik, slik at den ferdige sausen inneholder omtrent ti prosent eddik. Det som gjør sausen sterk er pepperfruktens innhold av Capsaicin («pepperstoff»). Smaksstyrken er gitt i scovillegrader.
Borderlands (serie)

Borderlands-serien er en rekke action-rollespill i science fiction-setting som blir utviklet av Gearbox Software og utgitt av 2K Games. Serien kan spilles på en rekke plattformer og utmerker seg blant annet ved en humoristisk tone og 3D-fremstillingen, som er holdt i en tegnefilmaktig stil, såkalt «cell shading».
Det er hittil utkommet tre spill i hoveddelen av serien,  Borderlands fra 2009, Borderlands 2 fra 2012 og Borderlands: The Pre-Sequel! (som er utviklet av 2Ks australske avdeling) fra 2014. I tillegg er det utgitt flere «spin-offs» deriblant det episodiske Tales from the Borderlands, som er utviklet av Telltale Games.
Per august 2015 var det solgt over 15 millioner spill i serien.
Ingrid Wiese

Bibliografi

Wiese har skrevet følgende barnebøker på Gyldendal Norsk Forlag: Farlig sommer, Gå ikke alene!, Røde spor, Labyrinten og  Ikke gjør det!.
Frigård

Frigård var historisk i Sønderjylland en privilegert setegård, som eieren hadde fått i len av kongen med bl.a. skattefrihet og jaktrettigheter. Sønderjylland stod i en særstilling i Danmark gjennom at det meste av jorden ikke var eid av den egentlige adelen, og at frigårdene og frimannsslektene inntok en fremtredende stilling mellom bondestanden og den egentlige adelen, som en del av den lokale eliten på linje med embedsmenn og prester. Privilegiene som frimannsslektene hadde lignet svært mye på adelsprivilegier, og denne gruppen fantes bare i Sønderjylland.
Norsk Bartender Forening

Norsk Bartender Forening, forkortet NBF, er en norsk interesseforening for bartendere. NBF er politisk nøytral og ikke medlem av noen fagforbund. Medlemmer opptas i foreningen gjennom en praktisk og teoretisk prøve. Foreningens hovedmål er å utvikle faget slik at norske bartendere blir så dyktige som mulig. Dette skjer gjennom konkurranser, kurs og nettverksbygging. Foreningen har medlemmer fra hele Norge og er delt i seks seksjoner hvor hver seksjon har et eget styre.
Norsk Bartender Forening ble stiftet av åtte bartendere 6. oktober 1949 på restauranten Regnbuen i Oslo under navnet Oslo Bartender Club. Foreningens første president var Arne Normann. I 1952 ble foreningen medlem i International Bar Association (IBA), den internasjonale bartenderforeningen. Medlemsantallet har siden økt jevnt og var 350 ved utgangen av 2004. Alle medlemmene er også medlem av IBA. Det nasjonale bartendermesterskapet arrangeres hvert år der vinnerne representerer Norge i VM.
Brynjulf Skaugen

Privatliv

Brynjulf Skaugen er sønn av skipsreder Brynjulf Skaugen senior og Anette Skaugen, født Cappelen fra Ulefoss. Han er barnebarn av bondegutten Isak Martinius Skaugen fra Skaugen i Gjerpen, som startet som dekksgutt og jobbet seg opp til skipper. Han er fetter til skipsreder Morits Skaugen. Han er gift med Nina Skaugen og de er foreldre til bl.a. forretningsmannen Martinius Skaugen.
Slim Harpo

Slim Harpo (født James Moore 11. januar 1924, død 11. januar 1970) var en amerikansk bluessanger og munnspillspiller.
På slutten av 1930-tallet og på 1940-tallet fremførte han country blues på lokale utesteder som Harmonica Slim. Han akkompagnerte senere sin svoger Lightnin' Slim både i studio og på konsert, før han i 1957 gjorde sine første innspillinger. Han ga ut en serie RnB-singler som ble populære, blant dem «Rainin' In My Heart» fra 1961, som ble et gjennombrudd for Slim i USA.
Rolling Stones ga ut versjoner av Harpos sanger «I'm a King Bee» på deres debutalbum, og «Shake Your Hips» på Exile on Main St. etter hans død i 1972. «Shake Your Hips» dannet grunnlag for første del av ZZ Tops «La Grange» i 1973. Harpo var aldri fulltids musiker og hadde en egen lastebilbedrift. Han døde overraskende av hjerteattakk i 1970, 46 år gammel. 
Like etter hans død ble samlealbumet He Knew the Blues utgitt i februar 1970, som en minneplate med biografi skrevet av Melody Maker.
I 1985 ble Harpo posthumt valgt inn i Blues Hall of Fame.
Parastathes

Utseende

Astathini er små, rødbrune trebukker. Kroppen er forholdsvis kort og bred og tydelig hårete, dekkvingene gjerne kraftig punkterte.

Utbredelse

Slekten er utbredt i Vest-Malaysia, på Borneo og Sumatra.
Trøye

Trøye er betegnelse for ulike typer ettersittende klesplagg som brukes for å dekke overkroppen. Trøyer kan ha varierende snitt, være korte eller lange, med eller uten ermer og knapper, og av grovt eller fint materiale. De kan dessuten være ytter- eller innerplagg, for eksempel i form av strikkejakker, gensere, trikoter, sportstrøyer og underskjorter.